KOMISJONI RAKENDUSOTSUS,

10. juuli 2018,

Euroopa Parlamendi ja nõukogu määruse (EL) nr 1308/2013 artiklis 105 osutatud veinisektoris kasutatava nimetuse tootespetsifikaadi muutmise taotluse avaldamise kohta Euroopa Liidu Teatajas

[Côtes de Montravel (KPN)]

(2018/C 243/03)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 97 lõiget 3,

ning arvestades järgmist:

Komisjon vaatas taotluse läbi ja leidis, et määruse (EL) nr 1308/2013 artiklites 93–96, artikli 97 lõikes 1 ning artiklites 100, 101 ja 102 sätestatud tingimused on täidetud.

ON TEINUD JÄRGMISE OTSUSE:

Ainus artikkel

Nimetuse „Côtes de Montravel“ (KPN) tootespetsifikaadi muutmise taotlus vastavalt määruse (EL) nr 1308/2013 artiklile 105 on esitatud käesoleva otsuse lisas.

Vastavalt määruse (EL) nr 1308/2013 artiklile 98 annab käesoleva otsuse avaldamine õiguse esitada vastuväiteid käesoleva artikli esimeses lõigus osutatud tootespetsifikaadi muutmise suhtes kahekuulise tähtaja jooksul alates käesoleva otsuse avaldamise kuupäevast Euroopa Liidu Teatajas.

(1) ELT L 347, 20.12.2013, lk 671.

LISA

„CÔTES DE MONTRAVEL“

AOP-FR-A0188-AM01

Taotluse esitamise kuupäev: 10. september 2014

TOOTESPETSIFIKAADI MUUTMISE TAOTLUS

1. Muutmise suhtes kohaldatavad eeskirjad

Määruse (EL) nr 1308/2013 artikkel 105 – oluline muudatus

2. Muudatuse kirjeldus ja põhjendus

2.1. Geograafiline tootmispiirkond

Tootespetsifikaadi I peatüki IV jaotises kirjeldatud geograafiline tootmispiirkond on laienenud nelja kommuuni (Fougueyrolles, Nastringues, Saint-Antoine-de-Breuilh ja Vélines) territooriumile, samuti endise kommuuni Port-Sainte-Foy omale (enne selle ühinemist Ponchapti kommuuniga). Nendes kommuunides, mis samuti asuvad kaitstud päritolunimetusega toote „Haut-Montravel“ tootmispiirkonnas, on samasugused mulla- ja kliimatingimused kui kaitstud päritolunimetusega veini „Côtes de Montravel“ algselt määratletud tootmispiirkonnas; seejuures kasutatakse ka samu viinamarjasorte. See muudatus on seotud tootmistingimuste muutumisega ja kinnitab kaitstud päritolunimetusega valgete veinide „Côtes de Montravel“ poolmagusatele veinidele iseloomulikke omadusi.

Geograafilisele piirkonnale lisatud kommuunid kuulusid varem vahetus läheduses asuvate piirkondade hulka, seoses muudatusega tehti vastavad kohandused ning kõnealused kommuunid arvati nende hulgast välja.

Koonddokumendi punkti 6 on vastavalt muudetud.

Päritolunimetused „Côtes de Montravel“ ja „Haut-Montravel“ jagavad seega territooriumi, kusjuures ka looduslikud tegurid on ühised.

Päritolunimetuste erisused tulenevad inimfaktoritest. Viinamarjakasvatajate valikud viinapuude kasvatamisel ja marjade korjel ning veinitootmise oskusteave võimaldavad toota erinevaid tooteid, mida tuntakse ammusest ajast eri nimede all.

Viinamarjakasvatajate oskusteave tuleneb ammustest traditsioonidest, mis on seotud suure jääksuhkrusisaldusega valge veini valmistamise ja säilitamisega, mida tarbiti sageli valmistamiskohast kaugel (eeskätt Põhja-Euroopas).

Viinamarjakasvatajad on aegade jooksul tõestanud, et nad valdavad täiuslikult viinamarjakasvatamise ja veinivalmistamise kunsti ning suudavad rasketele ilmastikuoludele vaatamata valmistada päritolunimetuste „Côtes de Montravel“ ja „Haut-Montravel“ all poolmagusaid ja magusaid valgeid kvaliteetveine.

I peatüki IV jaotise punkti 2 on lisatud kuupäev, mil pädev riiklik asutus piiritletud maatüki muudatuse uuesti määratletud geograafilise tootmispiirkonna raames heaks kiitis.

See punkt ei mõjuta koonddokumendis esitatud teavet.

2.2. Redaktsiooniline muudatus

I peatüki VI jaotise punkti 1 alapunktis b on sõna „pung“ asendatud sõnaga „õiepung“: tegemist on redaktsioonilise muudatusega, millega ei muudeta esialgse teksti tähendust.

Koonddokumenti on punkti 6 alapunktis a vastavalt muudetud: väljend „10 punga“ on asendatud väljendiga „10 õiepunga“.

2.3. Analüütilised näitajad

I peatüki VII jaotise punktis 2 viinamarjade küpsuse kohta on kohandatud väikseimat naturaalset ja väikseimat tegelikku alkoholisisaldust mahuprotsentides, vastavalt 12 % varasema 12,5 % asemel ja 11 % varasema 10,5 % asemel.

IX jaotise punkti 1 alapunktis b on seoses analüüsistandarditega muudetud fermenteeritava suhkru sisaldust, mis on 54 g/l varasema 51 g/l asemel. See punkt ei mõjuta koonddokumendis esitatud teavet.

Need muudatused selgitavad kaitstud päritolunimetusega veini „Côtes de Montravel“ omadusi ja kinnitavad selle toote poolmagusale veinile iseloomulikku laadi.

2.4. Viinamarjasortide valik ja sortide segu

Erinevate viinamarjasortide kasutamise proportsiooni käsitleva I peatüki V jaotise punkti 2 on täpsustatud: viinamarjasordi „Sémillon B“ osakaal viinamarjasortide seas peab olema vähemalt 30 %. See on tootmispiirkonnas ülekaalukalt kõige enam kasvatatav viinamarjasort ning mereline kliima soodustab marjade üleküpsemist.

I peatüki IX jaotise punkti 1 alapunktis a viinamarjasortide segu kohta suurendati põhiliste viinamarjasortide minimaalset osakaalu segus 50 protsendilt 80 protsendile. Samuti täpsustati viinamarjaistanduses sortide valikut käsitlevat sätet arvesse võttes, et sordi „Sémillon B“ osakaal segus peab olema vähemalt 30 %.

Need muudatused selgitavad kaitstud päritolunimetusega veini „Côtes de Montravel“ omadusi ja kinnitavad selle toote poolmagusale veinile iseloomulikku laadi.

2.5. Seos piirkonnaga

I peatüki X jaotis seose kohta geograafilise piirkonnaga sõnastatakse ümber vastavalt geograafilise tootmispiirkonna laiendamisele.

KOONDDOKUMENT

1. Nimetus(ed)

Côtes de Montravel

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

Veinid on vaiksed valged veinid, mis on poolmagusad, elegantsed ja peened ning mahedad, milles fermenteeriva suhkru sisaldus ei varjuta kunagi ilusat tooni. Viinamarjad korjatakse üleküpsenutena pärast mahu kerget kontsentreerumist. Selleks et saada üheaegselt värsket ja puuviljast veini, valmistatakse see segust, milles põhiliste sortide osakaal on valdav. Pärast kääritamist on selle fermenteeritava suhkru sisaldus 25–54 g/l. Pärast rikastamist ei tohi veinide alkoholisisaldus ületada 14,5 mahuprotsenti. Veini minimaalne naturaalne alkoholisisaldus on 12 mahuprotsenti.

Üldised analüütilised omadused

Maksimaalne üldalkoholisisaldus (mahuprotsent) Minimaalne tegelik alkoholisisaldus (mahuprotsent) 11 Minimaalne üldhappesus Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta)

Üldeeskirjadega kehtestatud norme kohaldatakse järgmise suhtes: maksimaalne üldalkoholisisaldus, minimaalne üldhappesus, maksimaalne lenduvate hapete sisaldus, maksimaalne vääveldioksiidi üldsisaldus.

5. Veinivalmistustavad

a. Asjaomane veinivalmistustava

Veinivalmistuse eritavad

Viinamarjade termiline töötlemine, mille toel langeks viinamarjade temperatuur alla –5 °C, ning kuivatustunnelite või -ruumide kasutamine on keelatud. Puutükkide kasutamine ning tanniinide lisamine on keelatud. Pärast rikastamist ei tohi veinide alkoholisisaldus ületada 14,5 mahuprotsenti. Lisaks eespool esitatud sätetele tuleb veinivalmistustavade puhul kinni pidada ühenduse tasandi ning maaseadustiku ja merekalapüügi seadustiku (code rural et de la pêche maritime) sätetest.

Viljelustavad

Viinapuude minimaalne istutustihedus on 5 000 puud hektari kohta. Reavahe ei või olla suurem kui 2 meetrit ja samas reas olevate viinapuude tüvede vahemaa ei või olla vähem kui 0,80 meetrit.

Viinapuude lõikamisel kasutatakse järgmisi tehnikaid: Guyot' vorm, Royat' nöörpuu vorm ja noorenduslõikamine (taille à cots).

Igal tüvel võib olla kuni 10 õiepunga.

Kastmine on keelatud.

b. Maksimaalne saagikus

60 hektoliitrit hektari kohta

6. Määratletud piirkond

Viinamarjade korjamine ja töötlemine ning veini valmistamine toimub Dordogne'i departemangu järgmiste kommuunide territooriumil: Bonneville-et-Saint-Avit-de-Fumadières, Fougueyrolles, Lamothe-Montravel, Montcaret, Montazeau, Montpeyroux, Nastringues, Port-Sainte-Foy-et-Ponchapt, Saint-Antoine-de-Breuilh, Saint-Méard-de-Gurçon, Saint-Michel-de-Montaigne, Saint-Vivien ja Vélines.

7. Peamised veiniviinamarjasordid

„Sauvignon B“, „Muscadelle B“, „Sauvignon G“, „Semillon B“

8. Seos(ed)

Piiritletud maatükkide kogupindala hõlmab nii hästi vett läbilaskva savi- ja lubjakivirikka pinnasega kõrgustikul asuvaid maatükke kui ka lõunasse avanevaid nõlvu. Viinapuude kasvatusaladel on väheviljakas ja toitainevaene pinnas, mis on samas piisavalt suure savisisaldusega, et vältida ülemäärase kuivenemise ohtu suvel. Selleks et toota veini päritolunimetusega „Côtes de Montravel“, pööratakse optimaalse kvaliteediga viinamarjade saamiseks suurt tähelepanu marjade väljavalimisele.

Päritolunimetuse tootmiseeskirjades on sätestatud, et viinapuude minimaalne istutustihedus peab olema 5 000 puud hektari kohta ja puude saagikus madal. Viinapuude õige hooldamine kindlustab viinamarjade piisava ja varajase küpsemise ning nende suure suhkrusisalduse, eeskätt piirkonnast pärinevate viinamarjasortide puhul, nagu „Muscadelle B“, „Sauvignon B“, „Sauvignon gris G“, lisasordina „Ondenc B“, kuid eeskätt viinamarjasordi „Sémillon B“ puhul, mis on tihti peamine kasvatatav sort. Mereline kliima soodustab marjade üleküpsemist. Tootmaks veini päritolunimetusega „Côtes de Montravel“, korjatakse viinamarjad küpselt, kusjuures virde suhkrusisaldus peab olema üle 198 grammi liitri kohta. Suhkrusisalduse suurendamine külma mõjul või tunnelkuivatit kasutades ei ole lubatud. Selleks et tagada viinamarjade kvaliteet kuni pressimiseni, on keelatud kasutada automaatseid pressimismasinaid või labapumpadega varustatud isetühjenevaid konteinereid.

Kõnealuses tootmispiirkonnas väljendub veinitootjate oskusteave suure jääksuhkrusisaldusega veini tootmise iidses traditsioonis, mida nad valdavad täielikult, et valmistada päritolunimetuste „Côtes de Montravel“ ja „Haut-Montravel“ all poolmagusaid ja magusaid valgeid kvaliteetveine.

Veinid päritolunimetusega „Côtes de Montravel“ on üldiselt poolmagusad, mõnikord magusad elegantsed ja peened ning mahedad valged veinid, milles fermenteeriva suhkru sisaldus ei varjuta kunagi ilusat tooni. Selleks et saada üheaegselt värsket ja puuviljast veini, valmistatakse vein päritolunimetusega „Côtes de Montravel“ segust, milles põhiliste sortide osakaal on valdav. Fermenteeritava suhkru sisaldus 25–54 grammi liitri kohta kinnitab nende ühtaegu sametiste ja külluslike veinide suhkrusust. Selles osas erinevad need valgetest veinidest päritolunimetusega „Haut-Montravel“, mis on reserveeritud veinidele, mille fermenteeritava suhkru sisaldus on suurem (üle 85 g/l) ja mis on toodetud üleküpsenuna korjatud viinamarjadest, kasutades väärishallitust (botrytis cynerea) või ilma selleta.

Enne viinapuu-lehetäi levimist on ajalooliselt vähe andmeid „Côtes de Montraveli“ veinide kohta, eeskätt osutatakse üldiselt „Montraveli“ veinidele, täpsustamata, kas tegemist on kuiva veiniga või fermenteeritavat suhkrut sisaldava veiniga. 1903. aastal esitas Édouard FERET teoses „Bergerac et ses vins“ (Bergerac ja selle veinid) täieliku ülevaate Bergeraci piirkonna viinamarjakasvatusest. Ta märgib järgmist: „Vélinesi kantonis on valgetel veinidel eriline lõhna- ja maitsebukett, mille põhjal tuntakse neid nime „Côtes de Montravel“ all. Nende veinide värv on väga hele ja tegemist on ülimalt peenemaitseliste, poolmagusate ja õrnade veinidega, millel on sageli väga meeldiv lõhna- ja maitsebukett.“ Edouard FERET märgib ka, et Montcaret' valged veinid on parimad valged veinid päritolunimetusega „Côtes de Montravel“ ning et need eristuvad peene maitse ja suurepärase kvaliteedi poolest.

9. Olulised lisatingimused

Suurem geograafiline üksus

Õigusraamistik:

riiklikud õigusaktid

Lisatingimuse liik:

märgistamisega seotud lisasätted

Tingimuse kirjeldus

Kaitstud päritolunimetusega „Côtes de Montravel“ veinide märgistusel võib osutada suuremale geograafilisele piirkonnale „Sud-Ouest“. Kõnealune laiem geograafiline nimetus võib esineda ka reklaamprospektidel ja teatud anumatel. Laiema geograafilise piirkonna nimetuse tähemärgid ei või olla kõrgemad või laiemad märgisel esitatud kaitstud päritolunimetuse tähemärkidest.

Vahetus läheduses asuv piirkond

Õigusraamistik:

riiklikud õigusaktid

Lisatingimuse liik:

piiratud geograafilises piirkonnas tootmisega seonduv erand

Tingimuse kirjeldus

Vahetus läheduses asuv piirkond, mille suhtes kohaldatakse viinamarjade töötlemise ning veini valmistamisega seotud erandit, hõlmab järgmiste kommuunide territooriumi.

— Dordogne'i departemang: kommuunid Bergerac, Le Fleix, Monfaucon, Saint-Laurent-des-Vignes;

— Gironde'i departemang: kommuunid Gardegan-et-Tourtirac, Gensac, Landerrouat, Les Lèves-et-Thoumeyragues, Pineuilh, Saint-Avit-Saint-Nazaire ja Saint-Emilion.

Viide tootespetsifikaadi avaldamisele

https://info.agriculture.gouv.fr/gedei/site/bo-agri/historique/annee-2014/semaine-26